ఖరీఫ్‌లో జోరందుకున్న సాగు
130 లక్షల హెక్టార్లకు పెరిగిన ఆయకట్టు
న్యూఢిల్లీ, జూన్‌ 26: రుతుపవనాలు సకాలంలో రావడం దేశవ్యాప్తంగా వర్షాలు విస్తరించడంతో ఖరీఫ్‌సాగు ఆశించినస్థాయిలో పెరిగిందని వ్యవసాయరంగ నిపుణులు అంచనా లు వేస్తున్నారు. అన్ని పంటలు కొన్నిరకాల పప్పుదినుసులుసైతం నాట్లపరంగా ఎక్కువ విస్తీర్ణంలో సాగయినట్లు తేలింది. కేంద్ర వ్యవసాయ శాఖ విడుదలచేసిన గణాంకాలను పరిశీలిస్తే ఇప్పటివరకూ సాగయని ఆయకట్టు పదిశాతం పెరిగిందని, 130.74 లక్షల హెక్టార్లలో సాగయినట్లు ప్రకటించింది. గత ఏడాది ఖరీఫ్‌కు 119.28 లక్షల హెక్టార్లు సాగయిందని వ్యవసాయ అధికారులు చెపుతున్నారు. నూనెగింజలు, పత్తి, చెరకు వంటి రంగాల్లో ఎక్కువ సాగు జరిగింది. ఇక పప్పుదినుసులయితే భారీ ఆయకట్టులో సాగయింది. అయితే ఈ పంటలకు ధరలు సన్నగిల్లాయి. వరిపరంగా ఆయకట్టుపెరిగింది. తృణధాన్యాలు కూడాగతఏడాదితో పోలిస్తే పెరిగాయి. నూనెగింజలపరంగా చూస్తే 55శాతం పెరిగింది. 7.23 లక్షల హెక్టార్ల నుంచి 11.24 లక్షల హెక్టార్లకు చేరింది. గుజరాత్‌, రాజస్థాన్‌లలో ఎక్కువ సాగయిం ది. ఇక పత్తిసాగు విస్తీర్ణంపరంగా 30శాతంపెరిగి 24.70లక్షల హక్టార్లకు చేరింది. గత ఏడాది 19.07 లక్షల హెక్టార్లతోపోలిస్తే భారీవృద్ధి ఉంది. రాజ స్థాన్‌, హర్యానా, గుజరాత్‌ రాష్ట్రాల్లో ఎక్కువ సాగుచేసారు. ఈ వారంలోనే పదిలక్షల హెక్టార్లు పెరిగింది. ఇక పప్పుదినుసులపరంగా చూస్తే తొమ్మిది లక్షల హెక్టార్ల నుంచి 5.97 లక్షల హెక్టార్లకు తగ్గింది. పంజాబ్‌, ఉత్తరా ఖండ్‌ వరిసాగుపరంగా 0.75 లక్షల హెక్టార్లు పెరిగింది. 15.97లక్షల హెక్టార్ల నుంచి 16.70లక్షల హెక్టార్లకు పెరిగింది. ఇక చక్కెర ఆయకట్టు కూడా స్వల్పంగా పెరిగింది. 44.82 లక్షల హెక్టార్ల నుంచి 47.52 లక్షల హెక్టార్లకు సాగు ఆయకట్టు పెరిగినట్లు వ్యవసాయశాఖ అంచనా వేసింది. ఇక పప్పుదినుసులపరంగాచూస్తే కందులు 1.25 లక్షల హెక్టార్లు, మినుములు 1.15 లక్షల హెక్టార్లు, పెసలు 1.89 లక్షల హెక్టార్లు ఇతర పప్పుదినుసులు 1.66 లక్షల హెక్టార్లలో సాగయ్యాయి.
తృణధాన్యాలపరంగా చూస్తే జొన్నలు 1.42లక్షల హెక్టార్లు, రాగులు 4.66 లక్షల హెక్టార్లు, రాగులు 1.12 లక్షల హెక్టార్లు, చిరుధాన్యాలు 1.078 లక్షల హెక్టార్లు, మొక్కజొన్న 9.44 లక్షల హెక్టార్లలో సాగయ్యాయి. ఇక నూనెగింజలపరంగాచూస్తే వేరెశెనగ 4.7లక్షల హెక్టార్లు, సోయాబీన్‌ 5.67లక్షల హెక్టార్లు పొద్దుతిరుగుడు 0.16లక్షల హెక్టార్లు, నువ్వులు 0.63 లక్షల హెక్టార్లు, ఆముదం 0.08 హెక్టార్లలో సాగయింది. ఇక చెరకు పరంగాచూస్తే 44.82 లక్షల హెక్టార్ల నుంచి 47.52 లక్షల హెక్టార్లకు పెరిగితే జనపనార, గోగునార వంటివి 6.91 లక్షల హెక్టార్లలో సాగయ్యాయి. మొత్తంగాచూస్తే 119.28 లక్షల హెక్టార్ల నుంచి 130.74 లక్షల హెక్టార్లలో ఖరీఫ్‌ సాగు జరిగినట్లు అంచనా. గత ఏడాది కంటే 9.61శాతం ఆయకట్టు పెరిగింది.